
CAPITOLUL I
Dispoziții generale

Articolul 1 Temeiul și scopul Regulamentului

1.1 Prezentul Regulament de Organizare și Funcționare (denumit în continuare „Regulamentul” sau „R.O.F.”) stabilește structura organizatorică, atribuțiile, competențele și relațiile funcționale dintre structurile organizatorice ale societății ECO MANAGEMENT MARAMUREȘ S.R.L. (denumită în continuare „Societatea”), în aplicarea prevederilor Actului Constitutiv al Societății, ale Legii societăților nr. 31/1990, republicată, cu modificările și completările ulterioare, ale O.U.G. nr. 109/2011 privind guvernanța corporativă a întreprinderilor publice, cu modificările și completările ulterioare ,ale Legii nr. 51/2006 a serviciilor comunitare de utilități publice, republicată, precum și ale legislației muncii în vigoare.
1.2 Regulamentul se elaborează de către administratori și se aprobă de către Adunarea Generală a Asociaților, conform art. 11.4 lit. f) și art. 16.2 lit. f) din Actul Constitutiv.
1.3 Prevederile prezentului Regulament sunt obligatorii pentru toți salariații Societății, indiferent de funcția deținută, precum și pentru membrii Consiliului de Administrație și directori, în măsura în care le sunt aplicabile.
Articolul 2  Denumirea, forma juridică, sediul și durata Societății
2.1 Societatea funcționează sub denumirea ECO MANAGEMENT MARAMUREȘ S.R.L., persoană juridică română, constituită în forma societății cu răspundere limitată, cu asociați U.A.T. Județul Maramureș (95% din capitalul social) și U.A.T. Municipiul Baia Mare (5% din capitalul social).
2.2 Sediul social al Societății este în Baia Mare, str. Gheorghe Șincai, nr. 46, județul Maramureș. Societatea își poate desfășura activitatea și prin sedii secundare, puncte de lucru, stații de transfer și centre de colectare, potrivit art. 3 din Actul Constitutiv.
2.3 Durata de funcționare a Societății este nedeterminată.
Articolul 3  Obiectul de activitate
3.1 Obiectul de activitate al Societății este eliminarea deșeurilor (grupa CAEN 383), activitatea principală constând în activități ale gropilor de gunoi sau ale depozitelor permanente de deșeuri (clasa CAEN 3832).
3.2 Activitățile secundare desfășurate de Societate, conform art. 5.3 din Actul Constitutiv, cuprind, printre altele: colectarea și epurarea apelor uzate; colectarea deșeurilor periculoase și nepericuloase; recuperarea materialelor reciclabile; producția de energie prin tratarea deșeurilor; alte activități de tratare și eliminare a deșeurilor; comerț cu ridicata al deșeurilor și resturilor; transport rutier de mărfuri.
3.3 Societatea este înființată în scopul prestării unui serviciu public, conform Legii nr. 51/2006, și își desfășoară activitatea numai după obținerea tuturor avizelor, acordurilor și autorizațiilor necesare.
Articolul 4  Definiții și abrevieri
1. A.G.A. – Adunarea Generală a Asociaților;
1. C.A. – Consiliul de Administrație;
1. D.G. – Director General;
1. R.O.F. – Regulamentul de Organizare și Funcționare;
1. SSM și PSI – Securitate și Sănătate în Muncă și Prevenirea și Stingerea Incendiilor;
1. C.C.D.V. – Centru/Centre de Colectare prin aport voluntar;
1. C.M.I.D. – Centru de Management Integrat al Deșeurilor;
1. T.M.B. – Tratare Mecano-Biologică (a deșeurilor);
1. C.L.O. – Compost din deșeuri verzi și biodegradabile (linie/instalație de compostare).
CAPITOLUL II
Structura organizatorică a Societății
Articolul 5  Structura organizatorică 
5.1 Structura organizatorică a Societății este aprobată de Adunarea Generală a Asociaților, la propunerea administratorilor, potrivit art. 11.4 lit. e) și f) și art. 20.1 din Actul Constitutiv, și este redată în Organigrama Societății.
5.2 Organele și structurile de conducere, administrare și execuție ale Societății sunt următoarele:
1. Adunarea Generală a Asociaților;
1. Consiliul de Administrație, format din 3 administratori, dintre care unul are drept de reprezentare legală;
1. Director General;
1. Direcția Resurse Umane, Administrativ și Comunicare, condusă de Directorul acesteia;
1. Direcția Economică, condusă de Directorul Economic;
1. Direcția Tehnică, condusă de Directorul Tehnic;
1. Serviciul Administrativ și Juridic;
1. Serviciul Resurse Umane, SSM și PSI;
1. Serviciul Aprovizionare și Transport;
1. Serviciul Financiar, Contabilitate, Facturare;
1. Secția Mecano-Energetică;
1. Secția Stații Transfer și C.C.D.V.;
1. Secția Sortare Deșeuri Reciclabile C.M.I.D.;
1. Secția T.M.B., Depozitare și Compostare Biodeșeuri C.M.I.D.
5.3 Structura organizatorică poate fi modificată numai prin hotărâre a Adunării Generale a Asociaților, la propunerea administratorilor, cu actualizarea corespunzătoare a organigramei și a statului de funcții.
CAPITOLUL III
Organele de conducere ale Societății
Articolul 6  Adunarea Generală a Asociaților
6.1 Adunarea Generală a Asociaților este organul suprem de conducere a Societății, având puteri depline de decizie și reprezentând totalitatea asociaților, în conformitate cu art. 11 din Actul Constitutiv.
6.2 Adunarea Generală a Asociaților are următoarele competențe și atribuții:
a) aprobă strategia  de dezvoltare ale societății,  direcțiile principale de activitate și  politicile sale economice și comerciale;
b) aprobă situațiile financiare anuale ale societății  și repartizarea profitului net  sau acoperirea pierderii, după caz ;
c) analizează raportul anual de activitate a administratorilor, se pronunță asupra gestiunii
administratorilor, le evaluează performanțele și acordă descărcarea de răspundere administratorilor, în condițiile legii;
d) aprobă bugetul anual de venituri și cheltuieli al societății și  programul de activitate pentru exercițiul financiar următor;
e) aprobă structura organizatorică a societății, organigrama și statul de funcții;
f) aprobă regulamentul de organizare și funcționare al societății;
g) numește și revocă, cu respectarea prevederilor legislației referitoare la guvernanța
corporativă a întreprinderilor publice, administratorii societății, numindu -l pe unul dintre ei administrator cu drept de reprezentare legală;
h) aprobă conținutul , termenii și condițiile  contractului de mandat (de administrare) care se încheie cu administratorii societății, stabilind competențele și responsabilitățile acestora;
i) stabilește, respectiv modifică , remuneraţia cuvenită administratorilor societății în conformitate cu prevederile legale în vigoare;
j) aprobă planul de administrare întocmit de către administratori pe toată durata mandatului acestora, pentru atingerea obiectivelor şi criteriilor de performanţă aprobate de către Adunarea Generală a Asociaților ;
k) negociază cu administratorii și aprobă lista cu indicatorii de performanţă stabiliți pentru măsurarea performanței  societății, rezultați  din planul de administrare, cu respectarea procedurilor date de dispozițiile legale în vigoare în materie;
l) aprobă obiectivele și indicatorii de performanță care urmează să fie îndepliniți de către fiecare dintre administratori, în exercitarea mandatului, în conformitate cu prevederile legale;
m) numește dintre reprezentanții asociaților, persoana care va semna din partea Adunării Generale a Asociaților contractul de mandat cu administratorii;
n) numește și revocă auditorul statutar /financiar , cu respectarea legislației în vigoare si aprobă nivelul remunerației, termenii și condițiile contractului care se va încheia cu acesta;
o) decide  cu privire la acționarea în justiție a administratorilor sau  a auditorului statutar pentru daune cauzate societății prin încălcarea îndatoririlor față de societate , desemnând  și  persoana însărcinată să o exercite;
p) hotărăște schimbarea formei juridice  a societății ;
q)  hotărăște schimbarea și/sau completarea obiectului de activitate al societății;
r) aprobă mutarea sediului  social  societății;
s) aprobă înființarea sau desființarea de filiale, sucursale sau sedii secundare;
ș) hotărăște majorarea, reîntregirea  sau  reducerea capitalului social al societății;
q) hotărăște cu privire la fuziunea, divizarea, dizolvarea și lichidarea societății;
t) hotărăște cu privire la contractarea de împrumuturi bancare, acordarea de garanții și realizarea de investiții;
ț) hotărăște cu privire la vânzarea sau gajarea unor bunuri aparținând societății;
u) hotărăște asocierea în participațiune, aportul la capitalul/la patrimonial social al unei societăți/organizații non-profit;
v) hotărăște asupra oricărei modificări aduse Actului Constitutiv;
w) hotărăște asupra altor probleme ce intră în competența sa, potrivit legii sau ale Actului Constitutiv.

6.3 Modul de convocare, cvorumul și condițiile de vot ale Adunării Generale a Asociaților sunt cele stabilite prin art. 12-14 din Actul Constitutiv.
Articolul 7  Consiliul de Administrație
7.1 Conducerea curentă a Societății se realizează de către Consiliul de Administrație, format din 3 (trei) administratori, numiți/revocați de Adunarea Generală a Asociaților, cu respectarea legislației privind guvernanța corporativă a întreprinderilor publice, conform art. 15 din Actul Constitutiv.
7.2 Administratorii lucrează împreună, iar deciziile se iau, de regulă, în unanimitate; în caz de divergență, decizia aparține asociaților care reprezintă majoritatea absolută a capitalului social.
7.3 Administratorii exercită, în comun, în principal, următoarele atribuţii:
a) decid convocarea  Adunării Generale a Asociaților, stabilind ordinea de zi a ședinței;
b) întocmesc şi prezintă Adunării Generale  a Asociaților  raportul cu privire la activitatea
societăţii pe anul anterior, bilanţul şi contul de profit şi pierderi şi urmăresc respectarea prevederilor bugetului de venituri şi cheltuieli aprobat de Adunarea Generală a Asociaților ;
c) propun Adunării Generale Asociaților bugetul de venituri şi cheltuieli pe anul în curs, în forma prevăzută de lege  şi rectificările necesare în cursul exerciţiului financiar;
d) stabilesc şi propun spre aprobare Adunării Generale a Asociaților nivelul dividendelor, cu respectarea dispoziţiilor legale privind constituirea fondurilor de rezervă, de dezvoltare şi a fondurilor cu alte destinaţii;
e) propun Adunării Generale a  Asociaților  modificarea /completarea Actului Constitutiv, majorarea sau micşorarea capitalului social şi constituirea de rezerve, plasarea unei părţi din mijloacele financiare ale fondului de rezervă şi ale fondurilor cu destinaţie specială în titluri ale statului şi alte valori;
f) propun spre aprobare Adunării Generale a Asociaților  organigrama, statul de funcţii și
regulamentul de organizare și de funcţionare  al societății ;
g) aprobă regulamentul intern  al societății ;
h) propun Adunării Generale a  Asociaților  strategia de dezvoltare  a societății;
i) propun  spre aprobarea Adunării Generale a Asociaților , planul de administrare  al societății, în care este precizată direcţia în care va evolua şi modalitatea în care va fi administrată şi condusă Societatea  în perioada mandatului acestora, structurat pe două componente: componenta de administrare întocmită de administratori  şi componenta de management  elaborată de directori;
j) prezintă semestrial Adunării Generale a Asociaților  un raport asupra activităţii de administrare, care include şi informaţii referitoare la execuţia contractelor de mandat al Directorului General, detalii cu privire la activităţile operaţionale, la performanţele financiare ale societăţii  şi la raportările contabile semestriale ale societăţii;
k) elaborează un raport anual privind activitatea societăţii,  în luna mai a anului următor celui cu privire la care se raportează  și-l publică pe pagina de internet a societăţii;
l) numesc Directorul General și ceilalți directori  ai societății,  la recomandarea comitetului de nominalizare şi remunerare  în urma unei proceduri de selecţie pentru poziţia respectivă , desfăşurată după numirea administratorilor permanenți;
m) analizează, solicită completarea/revizuirea și aprobă componenta de management a planului de administrare pe durata mandatului, în vederea realizării indicatorilor de performanţă financiari şi nefinanciari , elaborată de către Directorul General împreună cu ceilalți directori ai societății;
n) evaluează anual activitatea directorilor, atât cu privire la execuţia contractului de mandat, cât şi a componentei de management a planului de administrare;
o) revocă directorii în condiţiile stabilite prin contractul de mandat sau de lege;
p) stabilesc, respectiv modifică , remuneraţia cuvenită Directorului General  și a celorlalți directori  ai Societății  , în conformitate cu dispozițiile legii ;
q) mandatează Directorul General să facă selecția, să negocieze și să încheie contractile individuale de muncă  cu angajații societății ;
r) stabilesc politicile de asigurare în ceea ce priveşte personalul şi bunurile societăţii;
s) aprobă operaţiunile de creditare necesare îndeplinirii obiectivelor  societăţii și decid asupra contractelor privind investiţiile;
t) aprobă casarea şi scoaterea din funcţiune a mijloacelor fixe din patrimoniul propriu al societății;
ț) aprobă inițierea, exercitarea, soluționarea sau abandonarea oricărei/oricărui pretenții/litigiu ori arbitraj sau a oricărei alte proceduri care implică Societatea;
u) asigură încheierea tuturor  actele juridice necesare realizării obiectului de activitate al societăţii şi pentru ducerea la îndeplinire a hotărârilor Adunării Generale a Asociaților;
v) elaborează în termen de 90 de zile de la data numirii, Codul de Etică al administratorilor, care se publică pe pagina proprie de internet a societăţii şi se revizuieşte anual, dacă este cazul, cu avizul auditorului intern, fiind republicat la data de 31 mai a anului în curs;
x) decid convocarea Adunării Generală a Asociaților  pentru aprobarea oricărei tranzacţii dacă aceasta are, individual sau într -o serie de tranzacţii încheiate, o valoare mai mare de 10% din valoarea activelor nete ale întreprinderii publice sau mai mare de 10% din cifra de afaceri a întreprinderii publice potrivit ultimelor situaţii financiare auditate, cu administratorii ori directorii sau, după caz, cu angajaţii, cu asociații  care deţin controlul asupra societăţii sau cu o societate controlată de aceştia.  Obligaţia de convocare revine administratorilor şi în cazul tranzacţiilor încheiate cu soţul sau soţia, rudele ori afinii până la gradul IV, inclusiv ai persoanelor prevăzute anterior.
w) informează asociații, în cadrul primei Adunări Generale a Asociaților ce urmează încheierii actului juridic, asupra oricărei tranzacţii încheiate de întreprinderea publică cu persoanele prevăzute la lit. x) dacă valoarea tranzacţiei este sub nivelul stabilit la  lit. x) sau cu o altă întreprindere publică ori cu autoritatea publică tutelară, dacă tranzacţia are  individual sau într -o serie de tranzacţii, de cel puţin echivalentul în lei a 100.000 euro.
z) orice alte atribuții care, prin lege, sunt stabilite în competența administratorilor societății.
7.4 Mandatul administratorilor este de 4 ani, cu posibilitatea reînnoirii o singură dată, în condițiile legii și ale Actului Constitutiv.
Articolul 8  Administratorul cu drept de reprezentare legală
8.1 Adunarea Generală a Asociaților numește, dintre cei 3 administratori, un administrator cu drept de reprezentare legală a Societății, pe o durată care nu depășește mandatul său de administrator.
8.2 Administratorul cu drept de reprezentare legală are următoarele atribuții, în plus față de ceilalți administratori:
a) convoacă, în numele administratorilor, Adunarea Generală a Asociaților  asigurându- se că sunt respectate prevederile articolului 12 din Actul Constitutiv ;
b) conduce ședințele Adunării Generale a Asociaților;
c) semnează , în numele administratorilor,  contractele de mandat cu directorul general și cu ceilalți directori  ai societății ;
d) semnează în numele societății toate documentele necesare dobândirii personalităţii juridice a societății și se ocupă de deschiderea de cont bancar ;
e) răspunde de publicarea pe pagina de internet a societății a următoarelor documente: anunţul privind selecţia administratorilor , lista administratorilor  şi CV -urile acestora, în termen de 5 zile de la data desemnării  acestora,  Codul de etică, în termen de 2 zile lucrătoare de la data adoptării, respective la data de 31 mai a fiecărui an, în cazul revizuirii acestuia
f) convoacă Adunarea Generală a Asociaților , în termen de 5 zile de la aprobarea în integralitate a planului de administrare, în vederea negocierii şi aprobării indicatorilor -cheie de performanţă, rezultaţi din planul de administrare, pornind de la nivelul indicatorilor -cheie de performanţă asumaţi prin declaraţiile de intenţie întocmite de către administratorii numiţi ;
g) răspunde de publicarea pe pagina de internet a societății, pentru accesul asociaților  şi al publicului, documentele şi informaţiile prevăzute în legislația privind guvernanța corporativă a întreprinderilor publice
h) orice alte atribuții care-i sunt delegate de Adunarea Generală a Asociaților sau prevăzute de lege pentru administratorul cu drept de reprezentare legală.


CAPITOLUL IV
Conducerea executivă a Societății
Articolul 9  Directorul General
9.1 Conducerea executivă a Societății este asigurată de directori, numiți de administratori, dintre care unul este numit Director General, în conformitate cu art. 18 din Actul Constitutiv.
9.2 Directorul General răspunde de conducerea executivă a activității Societății și reprezintă Societatea în relațiile cu terții și cu autoritățile statului, în limita împuternicirilor primite prin contractul de mandat.
9.3 Directorului General îi sunt subordonați direct Directorul Tehnic, Directorul Economic și Directorul Direcției Resurse Umane, Administrativ și Comunicare, conform organigramei Societății.
9.4  Directorul General are, în principal, următoarele atribuții::
a) exercitarea conducerii executive a societății, conform prevederilor legale, Actului Constitutiv și împuternicirilor conferite de administratori ;
b) executarea angajamentelor și deciziilor adoptate de administratori ;
c) selecția, încheierea, modificarea și desfacerea, potrivit legii, a contractelor individuale de muncă încheiate cu personalul angajat pentru a se asigura buna desfășurare a activității Societății,precum și exercitarea autorității disciplinare în raporturile de muncă, potrivit structurii administrative, regulamentelor interne aprobate și legii;
d) promovarea proiectelor, a planurilor de lucru etc., în vederea îmbunătățirii și eficientizării activității  societății și, în general, pentru îndeplinirea cu succes a acțiunilor întreprinse de societate;
e) aprobarea operațiunilor de încasări și plăți;
f) participarea la şedinţele administratorilor ;
g) respectarea disciplinei contractuale şi financiare și realizarea indicatorilor de performanţă;
h) respectarea modului de organizare a activităţii societăţii,  așa cum este acesta stabilit prin regulamentele şi procedurile de lucru aprobate, precum şi formularea de propuneri de îmbunătăţire a activităţii acesteia ;
i) punerea în  aplicare  a strategiilor şi/sau a politicilor de dezvoltare aprobate de Adunarea Generală a Asociaților ;
j) implementarea programelor de investiții cu finanțare din buget și din surse proprii;
k) orice alte atribuții prevăzute prin contractul de mandat, prin prezentul Act Constitutiv și prin lege.

Articolul 10  Direcția Resurse Umane, Administrativ și Comunicare și Directorul acesteia
10.1 Direcția Resurse Umane, Administrativ și Comunicare este condusă de un director, subordonat Directorului General.
10.2 În subordinea Directorului Direcției Resurse Umane, Administrativ și Comunicare funcționează: Serviciul Administrativ și Juridic și Serviciul Resurse Umane, SSM și PSI, conform organigramei Societății.
10.3 Directorul Direcției Resurse Umane, Administrativ și Comunicare coordonează activitatea structurilor prevăzute la alin. (2) și raportează Directorului General.
Articolul 11  Direcția Tehnică și Directorul Tehnic
11.1 Direcția Tehnică este condusă de Directorul Tehnic, care coordonează activitatea operațională a Societății, respectiv secțiile de producție și exploatare, fiind subordonat Directorului General.
11.2 În subordinea Directorului Tehnic funcționează: Secția Mecano-Energetică, Secția Stații Transfer și C.C.D.V., Secția Sortare Deșeuri Reciclabile C.M.I.D. și Secția T.M.B., Depozitare și Compostare Biodeșeuri C.M.I.D. Direcția Tehnică cuprinde, pe lângă director, 2 posturi de specialist în bază de date și rețele, care asigură administrarea bazelor de date și a rețelei de calculatoare ale Societății.
11.3 Directorul Tehnic răspunde de: buna funcționare tehnică a instalațiilor, utilajelor și stațiilor Societății; respectarea proceselor tehnologice de colectare, transfer, sortare, tratare mecano-biologică, compostare și depozitare a deșeurilor; coordonarea activității șefilor de secție; propunerea investițiilor tehnice și a programelor de mentenanță; respectarea condițiilor din autorizațiile de mediu aplicabile fiecărei stații/secții.
Articolul 12  Direcția Economică și Directorul Economic
12.1 Direcția Economică este condusă de Directorul Economic, care coordonează activitatea economico-financiară a Societății, fiind subordonat Directorului General.
12.2 În subordinea Directorului Economic funcționează: Serviciul Aprovizionare și Transport și Serviciul Financiar, Contabilitate, Facturare.
12.3 Directorul Economic răspunde de: organizarea evidenței contabile a Societății, în conformitate cu art. 19 din Actul Constitutiv; fundamentarea și urmărirea execuției bugetului de venituri și cheltuieli; coordonarea activității de facturare, aprovizionare și transport; raportarea financiară periodică către Directorul General și administratori.
CAPITOLUL V
Structurile funcționale subordonate Directorului General și Directorului Economic
Articolul 13  Serviciul Administrativ și Juridic
13.1 Serviciul Administrativ și Juridic este condus de un șef de serviciu și cuprinde un număr de 7 posturi de execuție: 3 consilieri juridici, 2 responsabili aprovizionare consumabile și 2 administratori baze de date, fiind subordonat Directorului Direcției Resurse Umane, Administrativ și Comunicare.
13.2 Atribuțiile principale ale Serviciului Administrativ și Juridic sunt:
1. acordarea de asistență și consultanță juridică organelor de conducere și structurilor Societății;
1. reprezentarea Societății în fața instanțelor judecătorești și a altor autorități, pe bază de mandat;
1. avizarea din punct de vedere juridic a contractelor, deciziilor și altor acte emise de Societate;
1. inițierea, exercitarea, urmărirea și, după caz, abandonarea litigiilor Societății, cu aprobarea prealabilă a administratorilor, conform art. 16.2 lit. ț) din Actul Constitutiv;
1. asigurarea aprovizionării cu consumabile și materiale administrative necesare funcționării curente a Societății;
1. administrarea și actualizarea bazei de date interne a Societății.
Articolul 14  Serviciul Resurse Umane, SSM și PSI
14.1 Serviciul Resurse Umane, SSM și PSI este condus de un șef de serviciu și cuprinde un număr de 8 posturi de execuție: 1 specialist resurse umane, 2 referenți resurse umane, 1 inspector – responsabil SSM și PSI, 3 controlori poartă (control acces) și 1 secretar, fiind subordonat Directorului Direcției Resurse Umane, Administrativ și Comunicare.
14.2 Atribuțiile principale ale Serviciului sunt:
1. organizarea recrutării, angajării și evidenței de personal a Societății, în conformitate cu mandatul acordat de Directorul General;
1. gestionarea dosarelor de personal, a contractelor individuale de muncă și a raporturilor de muncă;
1. organizarea instruirii, evaluării și dezvoltării profesionale a salariaților;
1. coordonarea activității de securitate și sănătate în muncă și de prevenire și stingere a incendiilor la nivelul întregii Societăți;
1. organizarea și supravegherea activității de control acces (poartă/recepție) la sediile și punctele de lucru ale Societății.
Articolul 15  Serviciul Aprovizionare și Transport
15.1 Serviciul Aprovizionare și Transport este condus de un șef de serviciu și cuprinde un număr de 11 posturi de execuție: 4 merceologi, 2 magazineri și 5 șoferi, fiind subordonat Directorului Economic.
15.2 Atribuțiile principale ale Serviciului sunt:
1. planificarea și derularea achizițiilor de bunuri, materiale, echipamente și servicii necesare activității Societății;
1. gestiunea stocurilor și a magaziilor de materiale, piese de schimb și consumabile tehnice;
1. organizarea transportului rutier de mărfuri și a parcului auto propriu al Societății;
1. urmărirea contractelor de furnizare și colaborarea cu Serviciul Administrativ și Juridic pentru avizarea acestora.


Articolul 16  Serviciul Financiar, Contabilitate, Facturare
16.1 Serviciul Financiar, Contabilitate, Facturare este condus de un șef de serviciu și cuprinde un număr de 7 posturi de execuție: 4 contabili, 1 facturist și 2 operatori introducere, validare și prelucrare date, fiind subordonat Directorului Economic.
16.2 Atribuțiile principale ale Serviciului sunt:
1. organizarea și ținerea evidenței contabile a Societății, în limba română și în moneda națională, conform Legii contabilității nr. 82/1991, republicată, cu modificările și completările ulterioare;
1. întocmirea situațiilor financiare anuale și a raportărilor periodice, spre aprobarea Adunării Generale a Asociaților;
1. emiterea facturilor aferente serviciilor prestate de Societate și urmărirea încasării creanțelor;
1. fundamentarea bugetului de venituri și cheltuieli și urmărirea execuției acestuia, în colaborare cu Directorul Economic.
CAPITOLUL VI
Structurile operaționale subordonate Directorului Tehnic
Articolul 17  Secția Mecano-Energetică
17.1 Secția Mecano-Energetică este condusă de un șef de secție, subordonat Directorului Tehnic, și cuprinde două ateliere:
1. Atelierul mecanic, condus de un maistru de atelier mecanic, cu un efectiv de 1 tehnician, 2 electricieni auto și 7 mecanici;
1. Atelierul electric, condus de un maistru de atelier electric, cu un efectiv de 5 electricieni.
17.2 Atribuțiile principale ale Secției Mecano-Energetice sunt:
1. întreținerea, repararea și revizia utilajelor, echipamentelor și mijloacelor auto ale Societății;
1. asigurarea mentenanței instalațiilor electrice și a rețelelor aferente stațiilor și secțiilor Societății;
1. intervenția operativă în caz de defecțiuni tehnice, în vederea limitării întreruperilor activității operaționale;
1. întocmirea și urmărirea programelor de întreținere preventivă a parcului auto și a utilajelor.
Articolul 18  Secția Stații Transfer și C.C.D.V.
18.1 Secția Stații Transfer și C.C.D.V. este condusă de un șef de secție, subordonat Directorului Tehnic, și cuprinde patru puncte de lucru, fiecare condus de un inginer șef de stație:
1. Stația de Transfer, Sortare și C.C.D.V. Sighet, cu personal format din: 1 secretară, 1 tehnician de întreținere, 1 inginer, 1 recepționist, 6 muncitori necalificați (lucrători sortatori deșeuri) și 3 conducători de mașini și utilaje;
1. Stația de Transfer Moisei și C.C.D.V. Vișeu de Sus și Borșa, cu personal format din: 1 tehnician de întreținere, 1 recepționist, 5 conducători de mașini și utilaje și 3 muncitori necalificați (lucrători sortatori deșeuri);
1. Stația de Transfer și C.C.D.V. Lăpuș, cu personal format din: 1 tehnician de întreținere, 1 recepționist, 3 conducători de mașini și utilaje și 2 muncitori necalificați (lucrători sortatori deșeuri);
1. C.C.D.V. Baia Mare, Seini și Șomcuta Mare, cu personal format din: 2 tehnicieni mentenanță electromecanică, 1 tehnician electrician, 4 muncitori necalificați (lucrători sortatori deșeuri) și 3 conducători de mașini și utilaje.
18.2 Atribuțiile principale ale Secției sunt:
1. preluarea, cântărirea/recepția și sortarea preliminară a deșeurilor aduse la stațiile de transfer și centrele de colectare prin aport voluntar;
1. organizarea transferului deșeurilor către instalațiile de tratare, sortare, compostare sau depozitare din cadrul Societății;
1. asigurarea întreținerii utilajelor și echipamentelor specifice fiecărei stații;
1. evidența cantităților de deșeuri recepționate/transferate, în vederea raportărilor de mediu.
Articolul 19  Secția Sortare Deșeuri Reciclabile C.M.I.D.
19.1 Secția Sortare Deșeuri Reciclabile C.M.I.D. este condusă de un șef de secție, subordonat Directorului Tehnic, și cuprinde:
1. 10 muncitori necalificați (lucrători sortatori deșeuri) și 3 conducători de mașini și utilaje, pe linia de sortare;
1. 4 operatori balotare și depozitare.
19.2 Atribuțiile principale ale Secției sunt:
1. sortarea deșeurilor reciclabile pe fracții/materiale, în vederea valorificării acestora;
1. balotarea și depozitarea temporară a materialelor reciclabile rezultate din sortare;
1. întreținerea liniei de sortare și semnalarea către Secția Mecano-Energetică a necesităților de reparație;
1. evidența cantitativă a materialelor sortate și balotate, în vederea valorificării/comercializării.
Articolul 20  Secția T.M.B., Depozitare și Compostare Biodeșeuri C.M.I.D.
20.1 Secția T.M.B., Depozitare și Compostare Biodeșeuri C.M.I.D. este condusă de un șef de secție, subordonat Directorului Tehnic, și cuprinde:
1. 6 operatori linie T.M.B. (tratare mecano-biologică) și 3 conducători de mașini și utilaje;
1. 6 operatori Stație compostare deșeuri biodegradabile și C.L.O.;
1. 4 operatori transfer și depozitare și 2 conducători de mașini și utilaje;
1. personal de laborator: 1 inginer chimist, 3 laboranți chimiști și 1 tehnician;
1. 2 operatori Stație osmoză și ardere biogaz.
20.2 Atribuțiile principale ale Secției sunt:
1. exploatarea instalației de tratare mecano-biologică a deșeurilor, conform fluxului tehnologic aprobat;
1. exploatarea stației de compostare a deșeurilor biodegradabile și a deșeurilor verzi (C.L.O.);
1. operarea depozitului de deșeuri și a fluxurilor de transfer/depozitare finală, cu respectarea autorizației de mediu;
1. exploatarea stației de osmoză (tratarea levigatului) și a instalației de ardere/valorificare a biogazului;
1. monitorizarea parametrilor de mediu specifici depozitului și instalațiilor conexe, inclusiv prin analize de laborator efectuate de personalul de laborator al Secției, în colaborare cu Directorul Tehnic.
CAPITOLUL VII
Atribuții și obligații comune ale personalului
Articolul 21  Obligațiile generale ale salariaților
21.1 Fiecare salariat al Societății are obligația să își îndeplinească atribuțiile din fișa postului, cu profesionalism, bună-credință și în respectarea prevederilor legale, ale Actului Constitutiv, ale prezentului Regulament și ale regulamentului intern al Societății.
21.2 Salariații au obligația de a respecta normele de securitate și sănătate în muncă, de prevenire și stingere a incendiilor, precum și normele de protecție a mediului specifice activității desfășurate.
21.3 Fișele de post pentru fiecare structură și post din organigramă se elaborează de șefii ierarhici și se aprobă potrivit competențelor stabilite prin regulamentul intern.
Articolul 22  Șefii de secție și șefii de serviciu
22.1 Șefii de secție și șefii de serviciu organizează, coordonează și răspund de activitatea structurii pe care o conduc, asigură disciplina muncii la nivelul acesteia și raportează directorului în subordinea căruia se află.
22.2 Șefii de secție/serviciu propun directorului de resort măsurile necesare pentru buna funcționare a structurii, inclusiv necesarul de personal, de instruire, de dotări și de reparații.
CAPITOLUL VIII
Relațiile funcționale ale structurilor organizatorice
Articolul 23  Tipuri de relații funcționale
23.1 Relațiile dintre structurile organizatorice ale Societății sunt:
1. relații ierarhice, de subordonare, potrivit organigramei Societății;
1. relații funcționale, de colaborare între structuri, pentru îndeplinirea atribuțiilor comune;
1. relații de control, exercitate de administratori, directori și, după caz, de Auditorul Statutar/Financiar, în condițiile art. 22 din Actul Constitutiv, și de auditul intern, în condițiile art. 23 din Actul Constitutiv;
1. relații de reprezentare, exercitate de administratorul cu drept de reprezentare legală și de Directorul General, în limitele stabilite prin Actul Constitutiv și prin contractele de mandat.
23.2 Corespondența și comunicarea între structuri se realizează, de regulă, prin intermediul șefilor ierarhici, cu informarea directorului de resort ori de câte ori subiectul depășește atribuțiile curente ale structurii respective.
CAPITOLUL IX

Articolul 24 Dispoziții finale 

24.1  Atribuţiile cuprinse în prezentul Regulament au caracter enumerativ şi nu limitativ, completandu-se cu alte activitati si sarcini rezultate din legi, hotarari, instrucţiuni, precum şi prin dispozitiile conducerii societatii.
.24.2  Personalul cu funcţii de conducere, stabileste si comunică sarcinile detaliate personalului din subordine, prin  fisa postului.
 24.3  Personalul structurilor functionale care,  prin natura sarcinilor ce-i revin, intocmeşte lucrari, situatii, rapoarte, evidente si face propuneri de orice natura, raspunde de continutul lucrarilor, exactitatea şi  realitatea datelor si cifrelor raportate si a propunerilor facute. 
24.4 In cazurile in care  realizarea integrala si in bune conditii a unor sarcini necesita colaborarea mai multor structuri, initiativa si raspunderea indeplinirii sarcinilor o are structura care este titulara sarcinii privind colaborarea. Colaborarea  compartimentelor pentru realizarea sarcinilor de baza este obligatorie. 
24.5  Atribuțiile si responsabilitatile fiecarui salariat din cadrul societatii sunt cuprinse in fisele de post, elaborate sub responsabilitatea sefilor structurilor  functionale si avizate de catre conducerea societatii.
24.6  Atribuțile si raspunderile ce revin fiecarei persoane din cadrul societatii, care semneaza, intocmeste sau participa la intocmirea documentelor pentru operatiile ce se supun controlului financiar preventiv si control ierarhic operativ precum si a celor care exercita acest control, sunt cele stabilite prin deciziile directorului general care  completeaza prezentul Regulament.
 24.7  Comunicarea  informațiilor de interes public se va realiza numai cu respectarea Legii 544/2001, de catre structurile functionale sau salariatii delegati de catre conducerea societatii.  Se considera a fi confidentiale datele si informatiile care nu sunt publice  asa cum au fost stabilite prin Regulamentul Intern al societatii: - datele si informatiile despre clienti; - informatii privind datele personale ale angajatilor, veniturile acestora, calificativele obtinute in urma evaluarilor individuale; -datele financiare ale societatii, orice alte date care sunt utile societatii si a caror cunoastere ar aduce avantaje personale unor terti (colegi, clienti, concurenti, etc.) sau care ar putea aduce prejudicii societatii;
24.8  Intregul personal al societatii, indiferent de functia indeplinita, raspunde de executarea atributiilor ce ii revin potrivit prevederilor din fisa postului, a prezentului R.O.F., a contactului colectiv de munca si Regulamentului Intern al societatii, Codului de Conduita, deciziilor conducerii sau delegarilor. Nerespectarea acestor atributii atrage după sine aplicarea sanctiunilor disciplinare în conformitate cu dispozitiile legale în vigoare. 
24.9  Angajatilor  le revine sarcina ca in cazul identificarii unor dovezi in ceea ce priveste existenta de neregularitati (ex.posibile fraude, coruptie sau orice altfel de activitate care poate afecta in sens negativ interesele majore ale societatii) sa aduca la cunostinta managementului societatii, in ordinea respectarii ierarhiei, sau in cazul in care sunt implicate nivele ale acestuia sa aduca respectivele dovezi la cunostinta organelor abilitate ale statului. 
24.10 Sefii structurilor functionale vor lua masurile necesare ca intregul personal al institutiei sa cunoasca si sa respecte prevederile prezentului regulament. 
24.11 Prezentul Regulament poate fi modificat sau completat ori de câte ori este necesar, ca urmare a modificării organigramei, a statului de funcții, a Actului Constitutiv sau a legislației aplicabile, cu respectarea acelorași proceduri de elaborare și aprobare prevăzute la art. 1.
24.12 Orice modificare a prezentului Regulament se aduce la cunoștința tuturor structurilor și salariaților Societății și se publică, după caz, potrivit legislației privind guvernanța corporativă a întreprinderilor publice.
24.13 Prevederile prezentului Regulament se completează cu dispozițiile Actului Constitutiv, ale Codului civil, ale Codului muncii, ale Legii societăților nr. 31/1990, republicată, ale O.U.G. nr. 109/2011 și ale celorlalte acte normative în vigoare aplicabile Societății.
24.14 Prezentul Regulament intră în vigoare la data aprobării de către Adunarea Generală a Asociaților și se aplică tuturor structurilor și salariaților Societății.
24.15  Prezentul Regulament de Organizare si Functionare  a fost aprobat de către Adunarea generală a Asociaților în data de ____________

Aprobat de Adunarea Generală a Asociaților,
U.A.T Județul Maramureș, prin Consiliul Județean Maramureș, reprezentat prin 
	
Chiorean Oana-Irina


Semnătura ______________________
U.A.T Municipiul Baia Mare, prin Consiliul Local Baia Mare, reprezentat prin 
	
Birișan Ovidiu Răzvan


Semnătura ______________________

